SL Uradni list Evropske unije L 43/19

DIREKTIVA KOMISIJE 2007/7/ES

z dne 14. februarja 2007

o spremembi nekaterih prilog k Direktivi Sveta 86/362/EGS in Direktivi Sveta 90/642/EGS glede mejnih vrednosti ostankov atrazina, lambda-cihalotrina, fenmedifama, metomila, linurona, penkonazola, pimetrozina, bifentrina in abamektina

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 86/362/EGS z dne 24. julija 1986 o določanju mejnih vrednosti ostankov pesticidov v in na žitih (1) ter zlasti člena 10 Direktive,

ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na nekaterih proizvodih kmetijskega izvora, vključno s sadjem in zelenjavo (2), ter zlasti člena 7 Direktive,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (3) in zlasti člena 4(1)(f) Direktive,

ob upoštevanju naslednjega:

(1) V skladu z Direktivo 91/414/EGS so registracije fitofarmacevtskih sredstev za uporabo na določenih kulturah v pristojnosti držav članic. Take registracije morajo temeljiti na oceni učinkov na zdravje ljudi in živali ter vpliva na okolje. Elementi, ki jih je pri takšnih ocenah treba upoštevati, vključujejo izpostavljenost delavca s fitofarmacevtskimi sredstvi in drugih prisotnih oseb ter vpliv na kopensko, vodno in zračno okolje, kakor tudi vpliv na ljudi in živali zaradi uživanja ostankov na tretiranih kulturah.

(2) Mejne vrednosti ostankov (maximum residue levels – MRL) odražajo uporabo najmanjših količin pesticidov, potrebnih za učinkovito varstvo rastlin, uporabljenih na tak način, da je količina ostanka najmanjša možna in toksikološko sprejemljiva, zlasti glede ocenjenega vnosa s hrano.

(3) Mejne vrednosti ostankov za pesticide iz Direktive 86/363/EGS in Direktive 90/642/EGS je treba pregledovati in jih je mogoče spremeniti, da se upoštevajo nove ali spremenjene rabe. Komisija je prejela informacije o novih ali spremenjenih rabah, zaradi česar se bodo spremenile vrednosti ostankov lambda-cihalotrina, fenmedifama, metomila, linurona, penkonazola in pimetrozina.

(4) Doživljenjska izpostavljenost potrošnikov navedenim pesticidom preko živil, ki lahko vsebujejo ostanke navedenih pesticidov, je bila ocenjena in ovrednotena v skladu s postopki in praksami, ki se uporabljajo v Skupnosti, ob upoštevanju smernic, ki jih je objavila Svetovna zdravstvena organizacija (4). Ta ocena je upoštevala, da se abamektin uporablja tudi kot veterinarsko zdravilo, namenjeno za rejne živali za proizvodnjo živil živalskega izvora, in da so bile najvišje mejne vrednosti ostankov za navedeno snov določene v skladu z Uredbo Sveta (EGS) št. 2377/90 z dne 26. junija 1990 o določitvi postopka Skupnosti za določanje najvišjih mejnih vrednosti ostankov zdravil za uporabo v veterinarski medicini v živilih živalskega izvora (5). Po navedeni presoji in oceni je treba MRL za navedene pesticide določiti tako, da se zagotovi, da sprejemljiv dnevni vnos ne bo presežen.

(5) V primeru lambda-cihalotrina, metomila, linurona in pimetrozina, za katere obstaja akutni referenčni odmerek (ARfD), je bila akutna izpostavljenost potrošnikov preko posameznih živil, ki lahko vsebujejo ostanke teh pesticidov, ocenjena in ovrednotena v skladu s postopki in praksami, ki se uporabljajo v Skupnosti, ob upoštevanju smernic, ki jih je objavila Svetovna zdravstvena organizacija. Upoštevana so bila mnenja Znanstvenega odbora za rastline, zlasti nasveti in priporočila v zvezi z varstvom potrošnikov živil, obdelanih s pesticidi (6). Skladno z oceno vnosa s hrano je treba pri določitvi MRL za navedene pesticide zagotoviti, da akutni referenčni odmerek ne bo presežen. V primeru drugih snovi je ocena razpoložljivih podatkov pokazala, da akutni referenčni odmerek ni zahtevan in da zato kratkoročna ocena ni potrebna.

(6) Glede atrazina na žitih so od sprejetja Direktive Komisije 2006/61/ES z dne 7. julija 2006 o spremembi prilog k direktivam Sveta 86/362/EGS, 86/363/EGS in 90/642/EGS glede mejnih vrednosti ostankov atrazina, azinfos-etila, ciflutrina, etefona, fentiona, metamidofosa, metomila, parakvata in triazofosa (7) na voljo nove informacije, ki kažejo, da je višja MRL od tiste, ki je bila z navedeno direktivo vstavljena v Direktivo 86/362/EGS, varna za potrošnike. Zato je treba MRL, vstavljeno z Direktivo 2006/61/ES, nadomestiti z višjo MRL.

(7) MRL je treba določiti na spodnji meji analitskega določanja, kadar registrirana uporaba fitofarmacevtskih sredstev nima za posledico zaznavnih količin pesticidov v ali na živilu, ali kadar ni registrirane uporabe, ali kadar uporabe, ki so jih države članice registrirale, niso podprte s potrebnimi podatki, ali kadar uporabe v tretjih državah, ki imajo za posledico ostanke v ali na živilih, ki se lahko dajo na trg v Skupnosti, niso podprte s takimi potrebnimi podatki.

(8) Zato je primerno, da se za navedene pesticide določijo nove MRL.

(9) Določitev ali sprememba začasnih MRL na ravni Skupnosti državam članicam ne preprečuje, da uvedejo začasne MRL za fenmedifam, linuron, penkonazol in pimetrozin v skladu s členom 4(1)(f) Direktive 91/414/EGS in Prilogo VI k Direktivi. Šteje se, da je obdobje štirih let dovolj dolgo, da se dovolijo nadaljnje uporabe teh snovi. Takrat bi morale začasne MRL na ravni Skupnosti postati dokončne.

(10) Direktivo 90/642/EGS je zato treba ustrezno spremeniti.

(11) Ukrepi, določeni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Priloga II k Direktivi 86/362/EGS se spremeni v skladu s Prilogo I k tej direktivi.

Člen 2

Priloga II k Direktivi 90/642/EGS se spremeni v skladu s Prilogo II k tej direktivi.

Člen 3

1. V zvezi s členom 1 države članice sprejmejo in objavijo zakone in druge predpise, potrebne za uskladitev s to direktivo, najpozneje do 20. januarja 2007. Komisiji nemudoma sporočijo besedilo navedenih predpisov in korelacijsko tabelo med navedenimi predpisi in to direktivo.

Navedene predpise uporabljajo od 21. januarja 2007.

2. V zvezi s členom 2 države članice sprejmejo in objavijo zakone in druge predpise, potrebne za uskladitev s to direktivo, najpozneje do 15. avgusta 2007. Komisiji nemudoma sporočijo besedilo navedenih predpisov in korelacijsko tabelo med navedenimi predpisi in to direktivo.

Navedene predpise uporabljajo od 16. avgusta 2007.

3. Države članice se v sprejetih predpisih iz odstavkov 1 in 2 sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

4. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati dvajseti dan po objavi v Uradnem listu Evropske unije.

Člen 5

Ta direktiva je naslovljena na države članice.

V Bruslju, 14. februarja 2007 Za Komisijo Markos KYPRIANOU Član Komisije

(1) UL L 221, 7.8.1986, str. 37. Direktiva, kakor je bila nazadnje spremenjena z Direktivo Komisije 2006/92/ES (UL L 311, 10.11.2006, str. 31).

(2) UL L 350, 14.12.1990, str. 71. Direktiva, kakor je bila nazadnje spremenjena z Direktivo Komisije 2006/92/ES.

(3) UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2006/136/ES (UL L 349, 12.12.2006, str. 42).

(4) Smernice za napoved vnosa ostankov pesticidov s hrano (pregledane), ki jih je pripravil GEMS/Program za prehrano v sodelovanju z Odborom Codex za ostanke pesticidov, ki jih je objavila Svetovna zdravstvena organizacija leta 1997 (WHO/FSF/FOS/97.7).

(5) UL L 224, 18.8.1990, str. 1. Uredba, kakor je bila nazadnje spremenjena z Uredbo Komisije (ES) št. 1831/2006 (UL L 354, 14.12.2006, str. 5).

(6) Mnenje o vprašanjih v zvezi s spremembo prilog k direktivam Sveta 86/362/EGS, 86/363/EGS in 90/642/EGS (mnenje je dal Znanstveni odbor za rastline dne 14. julija 1998); Mnenje o spremenljivih ostankih pesticidov na sadju in zelenjavi (Mnenje je dal Znanstveni odbor za rastline dne 14. julija 1998) http://europa.eu.int/comm/food/fs/sc/scp/outcome_ppp_en.html

(7) UL L 206, 27.7.2006, str. 12.

PRILOGA I V delu A Priloge II k Direktivi 86/362/EGS se vrstica za atrazin nadomesti z naslednjim: Ostanki pesticidov Mejna vrednost v mg/kg „atrazin 0,1 (1) ŽITA (1) Označuje, da je bila mejna vrednost ostankov določena začasno do 1. januarja 2008, ko mora vložnik predložiti podatke. Če se do navedenega datuma podatki ne predložijo, bodo MRL z direktivo ali uredbo umaknjene.“